เร่งรัดหน่วยงานขึ้นทะเบียนชาวนาให้เร็ว เพื่อเข้าโครงการสนับสนุนจากภาครัฐ ไม่ให้เสียประโยชน์
รองนายกรัฐมนตรี เร่งรัดหน่วยงานขึ้นทะเบียนชาวนาให้เร็ว เพื่อเข้าโครงการสนับสนุนจากภาครัฐ ไม่ให้เสียประโยชน์ ยอมรับที่ผ่านมาเกษตรกรค่อนข้างลำบาก อยากให้สบายขึ้น

นายสมคิด จาตุศรีพิทักษ์ รองนายกรัฐมนตรี กล่าวภายหลังเข้ารับฟังรายงานความคืบหน้าการดำเนินงานของกระทรวงเกษตรและสหกรณ์ ว่า ในปีนี้ราคาข้าวค่อนข้างสูงเนื่องจากมาตรการช่วยเหลือต่างๆ ของรัฐที่ให้แก่ชาวนา ซึ่งวันนี้ได้มอบหมายกระทรวงเกษตรฯ และ ธ.ก.ส. ให้เร่งรัดการขึ้นทะเบียนของชาวนาให้เร็วขึ้นเพื่อไม่ให้เกษตรกรชาวนาเสียโอกาส ขณะเดียวกันได้กำหนดให้ดำเนินโครงการภายใต้การดำเนินนโยบายตลาดนำการผลิต ในเฟสแรก ให้เกิดขึ้นภายในกลางเดือนสิงหาคมให้ได้ เพื่อลดปริมาณข้าวนาปรัง โดยมีข้าวโพดและมันสำปะหลังเตรียมไว้เพาะปลูกแทน ซึ่งได้สั่งการให้มองหาพืชอื่นนอกเหนือจากนี้ที่ใช้น้ำน้อยเอาไว้ทดแทนด้วย ส่วนภาคใต้ให้เน้นที่ผลไม้เป็นหลัก พร้อมกำชับไม่ให้เกิดภาระต้นทุนเพิ่มแก่ผู้ที่ปรับเปลี่ยนการปลูกพืชไม่เหมาะสม และให้มีความเสี่ยงน้อยที่สุด ขณะที่ได้หารือภาคเอกชนเบื้องต้นมีความพร้อมที่จะให้ความร่วมมืออย่างเต็มที่ในการรับซื้อสินค้าเกษตร

นอกจากนี้รองนายกรัฐมนตรียังเน้นย้ำถึง การทำให้สหกรณ์การเกษตรมีความเข้มแข็งยิ่งขึ้น โดยขณะนี้มีสหกรณ์ที่เป็นกลุ่มสหกรณ์ที่เข้มแข็งมากกว่า 700 - 800 แห่งทั่วประเทศ ซึ่งต้องทำให้สหกรณ์เหล่านี้เป็นที่พึ่งของเกษตรกรได้อย่างแท้จริง